Linda Amalia Sari

Linda Amalia Sari (lahèr 15 November 1951) èngghi panèka sorang tokoh babine' Indonèsia. Salèrana ajabat minangka Menteri Negara Pemberdayaan Perempuan dan Perlindungan Anak Republik Indonesia è Kabinet Indonesia Bersatu II sarta mantan Katowa Umum Kongres Wanita Indonesia (Kowani) pèriode 2004-2009. Linda Amalia Sari aropa'aghi potrè dâri Achmad Tahir, sè èkennal minangka sala sèttong tokoh militèr Indonèsia bân onèng ajabat minangka Menteri Pariwisata, Pos, dan Telekomunikasi dhalem Kabinet Pembangunan IV. Èbhuna, Rooslila Simanjuntak Thahir, èngghi panèka sorang pajuwang, wartawan, bân politikus sè pan-bârâmpan kalè adhâddhi angghuta DPR.

Dhalem kaodi'ân pribadhina, Linda akrama sarèng Agum Gumelar sè onèng ajabat Menteri Perhubungan è Kabinet Gotong Royong sarta tokoh militèr bân politik Indonèsia. Pasangngan panèka èparèngè karoniya duwâ' orèng potra, lakè' bân babine', Haris "Zeke" Khaseli bân Army Dianti. Sala sèttong mantona èkennal minangka atlèt bulu tangkis bân selebritas nasional, èngghi panèka Taufik Hidayat. Dhalem riwayât karièrra, salèrana onèng adhâddhi angghuta DPR bân MPR (1992), Katowa Yayasan Keselamatan Payudara, Katowa Umum Kongres Wanita Indonesia (Kowani) è taon 2004, sarta Menteri Negara Pemberdayaan Perempuan dan Perlindungan Anak Republik Indonesia molaè taon 2009.

 karièr 
Dhalem karièr pamrènta'an, Linda Amalia Sari ajabat minangka Menteri Negara Pemberdayaan Perempuan dan Perlindungan Anak Republik Indonesia dhalem Kabinèt Indonèsia Bersatu II (2009 – samangkèn). Sabellunna, salèrana onèng adhâddhi Angghuta Majelis Permusyawaratan Rakyat (MPR) RI (1999 – 2000) sarta Angghuta Dewan Perwakilan Rakyat (DPR) RI (1992 – 1997). È bidhâng organisasi, Linda aghâdhuwân peran patèng dhalem Kongrès Wanita Indonèsia (KOWANI). Salèrana onèng amanè jabatan minangka Katowa Yayasan Kesejahteraan Anak dan Remaja KOWANI salama duwâ' pèriode (1990-2000), Katowa KOWANI (1999-2004), kantos adhâddhi Katowa Umum KOWANI (2004-2009). È tingkat ASEAN, salèrana aktif dhalem ASEAN Council of Women Organization (ACWO) minangka Bendahara (2006-2008) bân Bâkkèl Katowa (2008-2009).

Minangka raji sorang perwira bân pajabat, salèrana aktif dhalem pan-bârâmpan organisasi akadhi Dharma Wanita, Dharma Pertiwi, bân Persit Kartika Chandra Kirana. Jabatan sè onèng ècepeng antarana Bâkkèl Sekretaris Umum Dharma Pertiwi Pusat, pan-bârâmpan posèsi Katowa è daèrah (tamaso' Lampung bân Timor Timur), sarta Katowa Bidhâng Pandidighân Dharma Wanita Pusat. Nalèka rakana ajabat Menteri, salèrana aropa'aghi Panasèhat Dharma Wanita Persatuan è Departemen Perhubungan bân Kantor Menteri Koordinator Politik Sosial dan Keamanan. Salèrana jhughân amanè Katowa Umum Persatuan Istri Purnawirawan (PERIP) dhalem duwâ' pèriode molaè taon 2002.

Dhalem penugasan lowar naghârâ, salèrana dhâddhi pambicara è Sidang International Council of Women (ICW). Nalèka menjabat Menteri, salèrana amimpin Dèlègasi RI bân apidato è Sidang Commission on the Status of Women è PBB (2010), Paringadhan Arè HIV/AIDS sadhunnya è PBB (2010), forum è Shanghai, RRC, sarta High Level Policy Dialogue APEC è San Francisco (2011). Atas pangabdianna, Linda Amalia Sari narèma pan-bârâmpan panghargâ'ân, tamaso' panghargâ'ân dâri Pangoros Pusat Dharma Pertiwi, Dharma Bhakti dâri Yayasan YKA KOWANI, sarta pangakoan atas peranna è Palang Merah Indonesia DKI Jakarta bân minangka Angghuta DPR RI.

 Sombher